M. Číž, poslanec: (2005-06-23):
Neviem, či vám neušla, pán minister, vo vašej reči o zákone o Horskej službe, kde všetci asi vieme, asi aký okruh právnych vzťahov môže tento zákon upravovať, zrazu nám oznámil, že buď on, alebo neviem, lebo som nevidel žiadny súbor pozmeňujúcich návrhov, či niekto iný po ňom ešte, že nám predloží súbor pozmeňujúcich návrhov, ktorý vlastne je, ako povedal expressis verbis, včera neschválený zákon o premávke na pozemných komunikáciách. Pán minister, môj problém je, že osobne nesúhlasím s viacerými ustanoveniami toho zákona, ale úplne rešpektujem, že vy máte ako minister iný názor a ste nám ho predložili sem do Národnej rady. Našou úlohou je v našom 150-člennom kolektíve posúdiť tieto návrhy zákonov a podľa stavu vôle, ktorá sa zistí, vždy či v diskusii, alebo v hlasovaní potom zaujať k nemu nejakým spôsobom stanovisko. Pán minister, chcem vám pripomenúť, že zákon o rokovacom poriadku Národnej rady, ktorý je vlastne základným procesným ustanovením, ktorý určuje pomery vzťahov medzi koalíciou a opozíciou, ktorý jednoznačne vykonáva ustanovenia Ústavy Slovenskej republiky, tak tento zákon hovorí v § 96 ods. 3, ja si ho dovolím pre všetkých kolegov, ale aj pre vás, možno vám to ako ministrovi, predstaviteľovi výkonnej moci, ušlo, a to dúfam, že vám to ušlo, lebo konzekvencie širšie, ktoré vyplývajú z tohto návrhu, sú pre mňa desivé a zásadné. Ak má niekto iný názor, budem rád, keď by prípadne k tomu môjmu vyjadreniu tiež zaujal stanovisko. Pán minister, v § 96 ods. 3 sa píše: Ak Národná rada návrh zákona neschválila, nový návrh zákona v tej istej veci možno podať najskôr o 6 mesiacov odo dňa neschválenia návrhu zákona. To sa nevzťahuje na návrh zákona, ktorý Národná rada vrátila navrhovateľovi zákona na dopracovanie, čo nie je náš prípad. Pretože v treťom čítaní sme včera jednoznačne neschválili zákon o premávke na pozemných komunikáciách, ako je verejnosti známe, dostal ten návrh 39 hlasov. Pán minister, v ďalšom priebehu sme prejavili, myslím, až nezvyklé porozumenie zo strany opozície pre to, aby sa vyriešili otázky, ktoré sú naozaj úzko len politickej povahy, a nechceli sme brániť a ani nechceme nikdy brániť vecnej konfrontácii názorov vo veci, ktoré sa uvádzajú v predložených návrhoch zákonov. Pokiaľ odznie z vašich úst takýto návrh, no tak pre mňa je tu jedine jedna konzekvencia. Minister vnútra vedome alebo nevedome porušuje zákon, čo u predstaviteľa výkonnej moci, ktorý kontroluje ozbrojené zložky, je dosť povedzme nebezpečné. Pán minister, viete, že som sa netajil, že obdivujem niektoré výsledky vašej práce v oblasti možno organizovaného zločinu a možno aj v niektorých iných, ale na druhej strane vždy som bol opatrný vo väzbe na to, že v transformujúcich štátoch sa občas málokedy výkonná moc ubráni nutkaniu trošku aj tie ozbrojené zložky využiť alebo celú sféru ozbrojených zložiek štátu využiť niekedy aj na nie celkom korektné účely. Doteraz som bol presvedčený, že možno byť pokojný ako strana. Po tomto návrhu celkom nie. A verte mi, že nedramatizujem zdanlivo maličkosť. Legislatívny proces a jeho konzekvencie sú nesmierne dôležité, určujú mimochodom veľmi vážnym spôsobom vzťahy koalície a opozície. V našom parlamente sa už objavili niektoré veľmi znepokojujúce momenty, keď niektorí páni kolegovia z koalície dávali návrhy a vyraďovali zákony, ktoré predkladala opozícia do parlamentu, z bodov programu, čím fakticky znemožňovali ich prerokúvanie. Pričom je zrejmé tak z ústavy, ako aj z rokovacieho poriadku, že zásadným právom každého poslanca alebo výboru je predložiť návrh zákona s tým, že pokiaľ sú splnené formálne náležitosti, Národná rada ich musí prerokúvať. Uverili sme neformálnym ubezpečeniam v tomto smere, že došlo k jednotlivosti a že do budúcnosti sa budeme vyvarovať takýmto veciam a k tomu aj my prispôsobíme naše politické konanie a snažíme sa byť empatickejší vzhľadom na to, že naozaj parlamentnú činnosť zlepšíme vtedy, keď je primeraná miera konsenzuality, ale keď nebude dochádzať k flagrantným excesom. Pán minister, ja som včera počul taký náznak, že sa takéto niečo môže stať, tak som každému vážne povedal, že naozaj zvážte tento rozsah, pretože tu priestor na rokovanie nemôže byť. Predsa nemôžeme týmto spôsobom hrubo porušovať rokovací poriadok. Parlamentný život sa naozaj skvalitní vtedy, keď ho budeme všetci korektne dodržiavať a naozaj korektne budeme možné výkladové a iné problémy, ktoré môžu nastať, zvažovať. Pokiaľ nie, potom sú všetky reči o kultúrach, o korektnom správaní táraninami. Mne osobne na tom teda nesmierne záleží. Pán minister, som presvedčený, že vzhľadom na obsah toho zákona, keby šlo o čosi, čo má nejakú zásadnú otázku, kde neznesie to odklad tri, šesť mesiacov a podobne, tak aj tak by som netoleroval porušovanie zákona, ale bol by som ochotný sa podieľať na hľadaní aspoň trošku prijateľných riešení. Ale v danom prípade sa predsa nič nestane. Vláda má možnosť požiadať pána prezidenta, aby zákon vrátil. Môžeme o ňom rokovať v septembri na najbližšom rokovaní bez akýchkoľvek problémov, pokiaľ máte k dispozícii ministerstvo. Ako minister máte predsa istým spôsobom k dispozícii médiá. Presvedčte občanov, nech vyvinú na nás tlak, budeme posudzovať zvlášť váš návrh nanovo. Ale týmto flagrantným a hrubým porušením rokovacieho poriadku, keby sme pokračovali v týchto krokoch ďalej, by ste neuverili, aké neuveriteľné absurdity môžeme dostať do parlamentu. Pretože my budeme za týchto okolností prostredníctvom pozmeňujúcich návrhov dávať do každého zákona všetky tie neschválené zákony, ktoré sme urobili, a budeme tu o nich rokovať bez toho, že by prešli riadnou procedúrou, so všetkým, čo k tomu treba, a hlavne urobíme absolútny výsmech z § 96 ods. 3. Nechcem zneužívať túto situáciu ani na žiadne politické body, ani na nič, ale na druhej strane, keďže sme jasne povedali, tak toto cesta nie je a že ste zvolili túto cestu tohto hrubého a flagrantného porušenia rokovacieho poriadku, nehnevajte sa, bolo potrebné k tomuto vystúpiť a povedať tieto slová. Pevne verím, pán minister, že stiahnete tento návrh a budete hľadať riešenia, pre ktoré porozumenie máme, ale legislatívnou, korektnou cestou a v súlade so zákonmi. Ďakujem za pozornosť. (Potlesk.)